als_Latn dik_Latn sag_Latn
Armand Halili
Bylykbashi nuk i ndien vitet mbi supe dhe deri më tani te skuadra e Partizanit e ka treguar një gjë të tillë në ndeshjet ku është aktivizuar. Rikthimi i tij është pritur me shume entuziazëm nga tifozët të cilët kanë besim te aftësitë e futbollistit. Mesfushori ka dalë dje përpara mediave ku ka folur për ndeshjen e radhës ndaj Skënderbeut, por edhe për aspektin personal.
-I ke shënuar 5 gola Laçit para shumë viteve dhe u rikthyet me dy gola po ndaj të njëjtit ekip. Ju sjell fat kjo skuadër?
-Ndoshta sjell edhe fat, pasi golat e shënuar e tregojnë. Mendoj se është puna e gjithë ekipit që finalizohet edhe me gol, qoftë nga unë apo nga ndonjë prej kolegëve.
-Rikthimi juaj te Partizani u pa me skepticizëm për faktin e moshës, por në fushë po shohim Bylykbashi e dikurshëm. Ndiheni lider?
-Me skepticizëm mund të më kenë parë, por detyra ime është që të punoj dhe t’i mbyll gojën skeptikëve. Puna e moshës do të thoja se nuk është se e kam treguar, pasi asnjëri se di moshën time të saktë. (qesh). Mund të them se deri në momentin që do të më mbajnë gjunjët do të vazhdoj të jap më të mirën te Partizani, ashtu siç kam bërë te Elbasani apo Vllaznia në të kaluarën. Në momentin që do shikoj se nuk do të kem më mundësi për të luajtur e sigurt që do të largohem.
-Fitorja ndaj Laçit mund të quhet një hap i sigurt për kalimin në gjysmë-finalen e Kupës.
-Besoj se është hedhur një hap i sigurt, për vetë metodën e Kupës që është me dy ndeshje. Megjithatë shanset janë 50-50. Kemi bërë një ndeshje të parë shumë të mirë. Shpresojmë që edhe të dytën ta mbyllim me sukses dhe të vazhdojmë përpara në këtë kompeticion.
-Përpara është ndeshja me Skënderbeun…
-Është ndeshje shumë e rëndësishme, por jo vendimtare. Nuk e besoj fare që kush mundet do të dalë nga lufta për titull. Edhe barazimi mund të jetë i pranueshëm. Luajnë dy ekipe që luftojnë për titullin kampion. Po them se me 99%, fitorja do t’i buzëqeshë Partizanit.
-Bylykbashi apo Nexhipi, kush do të jetë në fushë?
-Është fol shumë për hipoteza Bylykbashi-Nexhipi. Shumë mirë mund të luajmë të dy, por profesori mund të mos fusë edhe asnjë. Uroj që kushdo që të luaj, të japë maksimumin e vet dhe ta mbyllim me sukses këtë sfidë.
-Njiheni si një lojtar që nuk e pranoni lehtë pankinën…
-U bë 17 vjet karrierë dhe jo vetëm nuk e kam parë, por as provuar stolin. Megjithatë këto janë punët e trajnerit. Prandaj jemi profesionistë në fund të fundit do mundohemi të zbatojmë detyrat që na jep profesor Duro. Momentin që do të na kërkojë, duhet të jemi në maksimumin tonë.
-Cila nga skuadrat është rivali kryesor i Partizanit për titull?
-Për mendimin tim, të katërta skuadrat janë rivale për titullin. Derisa janë aty ku janë me diferencë të vogël pikësh mendoj se të katërta e meritojnë të dalin kampionë. Por rruga është ende e gjatë dhe duhet marrë hap pas hapi. Shpresojmë që fitimtarë në fund të dalë Partizani.
-Pas Skënderbeut luani ndaj Kukësit, Teutës e Tiranës. Si i parashikoni sfidat ndaj ekipeve rivale për titull?
-E thashë që nuk ka ndeshje të lehta. Jo vetëm me Kukësin, Skënderbeun e Tiranën, por edhe me Flamurtarin, Elbasanin e Apoloninë. Kështu që mendoj se si fitorja me Tiranën e Skënderbeun, ashtu edhe ajo me Elbasanin apo Vllazninë janë po trepikëshe. Kështu që duhet t’i bëjmë hyzmetin çdo ndeshjeje për të marrë maksimumin. Por kjo nuk do të thotë se ndoshta me një barazim neve do të tërhiqemi nga gara e titullit.
2 Gola ka arritur të shënojë Bylykbashi dhe të dy kanë qenë ndaj skuadrës së Laçit. I pari është realizuar në kampionat ndërsa i dytë në Kupën e Shqipërisë.
Pavarësisht formës së mirë që gëzon, mesfushori nuk ka arritur të gjejë shumë hapësira në formacionin e kuq, por një gjë e tillë sipas tij nuk e shqetëson.
Bylykbashi duke festuar golin e barazimit në ndeshjen e kampionatit ndaj Laçit.
ltz_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn